Kitskosafleweraar vas ná hy glo klante bedriegDie Valke het beslag gelê op die verdagte se onwettige verkooppunt. (Foto: Verskaf) ŉ Afleweringswerker het Woensdag in die Emalahleni-landdroshof verskyn op aanklag van bedrog en die besit van ŉ onwettige verkooppunt (POS). Die 35-jarige Kongolese burger was ŉ afleweringswerker by ŉ bekende kitskoswinkel in Emalahleni (Witbank) toe klante glo begin kla het oor addisionele kostes wat op hul bankrekeninge gedebiteer word. Dit nadat hulle vir bestellings by die POS, wat deur die afleweringsman voorsien is, betaal het. Die Valke het die verdagte op 28 November 2019 in hegtenis geneem terwyl hy op pad was om kos by kliënte in die omgewing af te lewer. ŉ POS-kaartleerapparaat is in sy besit gevind. Die span het ook die verdagte se huis deursoek en beslag gelê op ŉ gesteelde bankkaart, hardeskywe, skootrekenaars, drie rekenaaronderstelle, geheuestokkies, twee selfone en R120 000 in kontant. Die verdagte het sedertdien verskeie kere in die hof verskyn. Hy bly in aanhouding ná sy mees onlangse verskyning. Sy saak is tot 28 Augustus uitgestel.